|  |
| --- |
| Dokument oprettet 30. januar 2024 / kft\_dh  Sag 10-2023-00430 – Dok. 645148 |

# Referat af bestyrelsesmøde den 6. februar 2024

**Til stede:** Thorkild Olesen, Sif Holst, Anni Sørensen, Brian Andersen, Lars Ahlburg, Pia Allerslev, Simon Toftgaard Jespersen (punkt 1 – 11), Katrine Mandrup Tang og Mette Søndergaard Pedersen (referent).

## 1. Godkendelse af dagsorden

Dagsordenen blev godkendt.

## 2. Opfølgning på bestyrelsesmøde den 4. december 2023

Ingen bemærkninger.

## 3. DH’s beskæftigelsespolitik

Udkast til DH’s beskæftigelsespolitik har været i høring blandt DH’s medlemsorganisationer, og de indkomne høringssvar er indarbejdet i det endelige forslag.

Bestyrelsen godkendte DH’s beskæftigelsespolitik.

## 4. DH’s position til fremtidens struktur på sundhedsområdet

DH ønsker at spille ind i den politiske proces og debat om en ny struktur på sundhedsområdet, og der er udarbejdet et forslag til DH’s overordnede positioner i den kommende debat. DH’s mål er, at mennesker med handicap skal opleve større sammenhæng, mindre ulighed og færre barrierer for at få den rette indsats.

Bestyrelsen godkendte forslaget med de tilføjelser, der kom på mødet.

## 5. Regional politisk interessevaretagelse

Repræsentantskabets vedtagelse af DH’s nye vedtægter betyder samtidig etablering af en ny regional struktur med regionsudvalg, som har til opgave at varetage DH’s politiske interesser på regionalt niveau.

Bestyrelsen besluttede, at sundheds- og socialområdet er den politiske ramme for regionsudvalgene. Bestyrelsen godkendte desuden de foreslåede råd og nævn, hvor regionsudvalgene har kompetence til at udpege repræsentanter.

På møde i Handicappolitisk Råd den 20. marts 2024 bliver det videre arbejde med etablering af regionsudvalg drøftet med DH’s medlemsorganisationer.

## 6. Repræsentantskabsmøde 2025

Med afsæt i deltagerevalueringen af seneste repræsentantskabsmøde besluttede bestyrelsen, at DH’s repræsentantskabsmøde 2025 geografisk placeres i Vestdanmark og holdes over to dage; dvs., mødet starter med frokost fredag den 3. oktober og slutter med frokost lørdag den 4. oktober 2025.

## 7. Udpegning til Sundhedsvæsenets Disciplinærnævn

DH skal udpege en repræsentant til den ledige plads i Sundhedsvæsenets Disciplinærnævn for perioden frem til den 31. december 2026, og bestyrelsen besluttede at udpege Lilli Fischer Mærsk Jørgensen fra Autismeforeningen.

## 8. Udpegning til Patientinddragelsesudvalget i Region Sjælland

DH skal udpege en repræsentant til den ledige suppleantplads i Patientinddragelsesudvalget (PIU) i Region Sjælland for perioden frem til den 31. december 2025, og bestyrelsen besluttede at udpege Nelli Øvre Sørensen fra DH Lejre.

## 9. Aktuel politisk drøftelse (fast punkt uden sagsfremstilling)

Bestyrelsen drøftede forventninger og ønsker til den kommende politiske aftale på handicapområdet; herunder også magtanvendelse, merudgifter og tabt arbejdsfortjeneste. Der er endnu ikke fuld klarhed over den politiske proces, og bestyrelses følger udviklingen nøje. Tranæs-udvalgets anbefalinger til socialområdet blev ligeledes drøftet.

## 10. Civilsamfundsrapport til FN’s Handicapkomité

Danmark skal til eksamination hos FN’s Handicapkomité om handicapkonventionen den 23. august 2024, og DH står for at koordinere civilsamfundsrapporten til handicapkomitéen med andre civilsamfundsorganisationer. DH har bedt medlemsorganisationerne om at bidrage med relevante temaer til rapporten, der også kommer til at forholde sig til handicapkomitéens emneliste (List of Issues) og regeringens rapport fra april 2020.

Bestyrelsen tog orienteringen til efterretning.

## 11. Status på den kommende ældrelov

I relation til regeringens kommende ældrelov er der udarbejdet et notat, som samler DH’s politik indenfor temaerne sammenhæng mellem serviceloven og ældrelov, plejehjem, visitation, tilsyn, boformer, forskning og implementering og involvering af handicaporganisationerne.

Bestyrelsen tog orienteringen til efterretning.

## 12. Styrket samarbejde med repræsentanter i råd og nævn

Med udgangspunkt i arbejdsprogrammet for 2023 er der gennemført en administrativ proces med det formål at styrke den politiske interessevaretagelse ved bedre understøttelse og tættere kontakt med DH’s repræsentanter i råd og nævn.

Bestyrelsen tog orienteringen til efterretning.

## 13. Siden sidst fra DH’s formand og næstformand

Der blev givet en kort orientering om hhv. formandens og næstformandens deltagelse i forskellige møder og arrangementer m.m. siden sidste bestyrelsesmøde.

Bestyrelsen tog orienteringen til efterretning.

## 14. Korte orienteringer fra DH’s sekretariat

Der blev givet korte orienteringer om aktuelle sager i DH’s sekretariat.

Bestyrelsen tog orienteringen til efterretning.

## 15. Næste møde

Næste bestyrelsesmøde er torsdag den 2. maj, kl. 12.30-16.00, i Handicaporganisationernes Hus.

## 16. Evt.

Lars Ahlburg oplyste, at han ikke genopstiller til posten som landsforperson i Danske Døves Landsforbund på deres landsmøde den 27. april 2024.